Minister Minsa Kabanda ayise olukiiko olw’amangu okusala amagezi ku ngeri gyebagenda okuteekesa mu nkola ekiragiro kya president, ekya KCCA okweddiza obutale bwonna mu Kampala mbagirawo.
President Yoweri Kaguta Museven aliko ensisinako eyenjawulo gyeyabaddemu n’abakulira KCCA naabalagiro okuzza obuggya enzirukanya y’obutale.
Ensisinkano yetabiddwamu abakulembeze ba Kampala omwabadde minister wa Kampala Hajjat Minsa Kabanda, omubaka wa president mu Kampala Aminah Lukanga , minister omubeezi owa Kampala Kyofatogabye Kabuye, Ssenkulu wa KCCA Dorothy Kisaka nabakulu abalala.
President yazzeemu n’alagira obukulembeze bwonna obuliwo mu butale bwa government okubwamuka bunnambiro, obuvunaanyizibwa bwonna budde mu kitongole kya KCCA.
Teri musuubuzi yenna alina kuba nankolagana yanjawulo ne KCCA.
Buli musuubuzi alina okubeera n’omuddaala gumu.
Buli musuubuzi okuweebwa mitta y’amasannyalaze eyiye.
KCCA okubeera ng’avunaanyizibwa butereevu ku by’amazzi, obutebenkevu, n’empooza mu butale.
President Yoweri Kaguta Museveni era yalagidde Susan Kushaba naye okwamuka obukulembeze bw’akatale ka St.Balikuddembe akamanyiddwa nga Owino, wadde ng’abadde azze akyogera lunye nti abadde akolera ku biragiro bya president.
Abakulu baabuulidde president nti Susan Kushaba yafuuka nantagambwako, nga kwotadde n’okuyisa amaaso mu bakulembeze abalala.
President Museven era baamuzannyidde n’obutambi obulimu amaloboozi agagambibwa okuba aga Kushaba ng’alengezza abakulu mu Kampala.
Wano President Museven wetatabukidde n’akubira Kushaba essimu butereevu, n’amulagira okwamuka n’okwesonyiyira ddala akatale ka Owino.
Entalo mu butale bwomu Kampala naddala aka Owino zibadde zaafuuka baana baliwo, era nga kaayibwamu n’abasirikale ababadde bakuuma abamu ku bakulembeze babwo.
Gyebuvuddeko ne Ssaabaminister Robinah Nabbanja yalambula obutale bwonna mu Kampala okwekennenya embeera gyebulimu.
KCCA obutale bwegenda okwezza kuliko Owino, Busega, Bugoloobi, Wandegeya n’obulala.#
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn